Die fokuspunte vir die beraad is die groeiende gevaar van staatsverval, toenemende tekens dat die regering teen Afrikaners begin regeer, die bekendstelling van ’n tussentydse aksieplan as antwoord op die staatsverval en verontregting van Afrikaners en die verkryging van ’n mandaat vir die aanstelling van ’n taakspan van die Solidariteit Beweging om ’n omvattende strategie vir die toekoms uit te werk.
Ek weet dit blyk maklik te wees vir diegene van ons wat in die buiteland werk om kommentaar te lewer, maar ons voel die afwesigheid van ons land en ons mense geweldig sterk. Miskien sien ons soms sake van ‘n ander oogpunt wat sommige van ons landgenote nie kan verstaan nie.
Dit help nie om so pynlik polities korrek en tegemoetkomend te wees dat Afrikaners “verdwyn” as ‘n groep nie. Afrikaners en Afrikaanssprekendes kan vir hul eie belange opstaan, sonder om ander groepe te benadeel, soos Flip Buys e.a. al soveel maal gesê het. Die toekoms sal bewys dat die “ekskuus-dat-ons-ook-hier-is”-beleid nie gewerk het nie. Oral ter wêreld staan mense vir hul eie groepe op, maar wanneer Afrikaners dit doen, is dit nie goed nie. Dis suiwer snert.